## Uredba o posebnim uvjetima za obavljanje poslova međunarodnog otpremništva u svezi carinjenja robe

### NN 79/1992 (26.11.1992.), Uredba o posebnim uvjetima za obavljanje poslova međunarodnog otpremništva u svezi carinjenja robe

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da donosi
uredbe kojima se uređuju pojedina pitanja iz djelokruga Sabora Republike
Hrvatske ("Narodne novine", br. 74/92), Vlada Republike Hrvatske
na sjednici održanoj 25. studenoga 1992. godine. donijela je

## UREDBU

### o posebnim uvjetima za obavljanje poslova međunarodnog otpremništva u svezi carinjenja robe

Članak 1.

Ovom uredbom propisuju se posebni uvjeti koje, pored uvjeta propisanih
zakonom kojim se uređuje vanjskotrgovinsko poslovanje, mora ispunjavati
poduzeće za obavljanje poslova međunarodnog otpremništva, koji se odnose
na zastupanje i obavljanje poslova u svezi carinjenja robe.

Članak 2.

Odredbe ove uredbe odnose se i na radnju sa statusom pravne osobe osnovane
za obavljanje poslova međunarodnog otpremništva.

Članak 3.

Posebni uvjeti koje mora ispunjavati poduzeće i radnja sa statusom pravne
osobe za obavljanje djelatnosti iz članke 1. ove uredbe (u daljnjem tekstu:
carinski otpremnik) jesu:

1. da ima (u vlasništvu, pravo korištenja ili u zakupu) radni prostor
u sjedištu carinarnice odnosno organizacione jedinice carinarnice ili na
graničnom prijelazu. Radni prostor na graničnom prijelazu može biti u posebno
izgrađenom objektu ili kontejneru, a u ostalim sjedištima u čvrstim objektima;

2. djelatnici carinskog otpremnika na poslovima iz članka 1. ove uredbe
moraju imati najmanje IV. stupanj stručne spreme, položen stručni ispit
i poznavati jedan strani jezik;

3. da ima novčani kapital od 5.000 DEM u protuvrijednosti hrvatskih
dinara;

4. da u posljednje dvije godine carinskom otpremniku nije više od tri
puta izrečena mjera za privredni, prijestup zbog povreda carinskih i deviznih
propisa i propisa o vanjskotrgovinskom poslovanju.

Članak 4.

Stručni ispit za djelatnike koji obavljaju poslove u svezi carinjenja
robe obuhvaća: poznavanje carinskih, vanjskotrgovinskih, deviznih i poreznih
propisa, te poznavanje jednog stranog jezika. Program, uvjete i način polaganja
stručnog ispita propisuje ministar financija, po pribavljenom mišljenju
ministra turizma i trgovine.

Članak 5.

Polaganje stručnog ispita iz odredbe članka 4. ove uredbe obavlja se
pred komisijom sastavljenom od predstavnika Ministarstva financija i Ministarstva
turizma i trgovine. Predsjednika i članove komisije imenuje ministar financija
po pribavljenom mišljenju ministra turizma i trgovine.

Članak 6.

Radno vrijeme na graničom prijelazu carinski otpremnik je dužan uskladiti
s radnim vremenom nadležne carinarnice odnosno carinske ispostave.

Članak 7.

Cijena usluge uvoznog ili izvoznog carinjenja robe za pravne osobe ne
može iznositi više od 1% vrijednosti robe koja se uvozi ili izvozi. Za
prijave za uvoz i provoz robe ispostavljene na graničnom prijelazu, cijena
usluge može iznositi do 15 DEM u protuvrijednosti hrvatskih dinara, a za
vrijeme nočnog rada može se uvećati za 30%. Cijene usluge uvoznog ili izvoznog
carinjenja robe za fizičke osobe ne može iznositi više od 30 DEM u protuvrijednosti
hrvatskih dinara, po deklaraciji.

Članak 8.

Carinski otpremnik za obavljanje poslova iz članka 1. ove uredbe mora
imati odobrenje - licencu.

Članak 9.

Licencu na zahtjev carinskog otpremnika izdaje Ministarštvo financija.
Licencom se utvrđuje da carinski otpremnik - podnositelj zahtjeva ispunjava
uvjete za obavljanje poslova carinskog otpremništva propisane ovom uredbom.

Članak 10.

Licenca se izdaje s rokom važenja od pet godina. Licenca prestaje vrijediti
i prije isteka roka iz stavka 1. ovog članka u sljedećim slučajevima:

1. odlukom carinskog otpremnika o prestanku obavljanja poslova međunarodnog
otpremništva;

2. danom utvrđivanja nastupa okolnosti iz članka 3. stavak 1. točka
4. ove uredbe;

3. ako se inspekcijskim nadzorom utvrdi da carinski otpremnik ne ispunjava
odnosno prestao je ispunjavati uvjete iz članka 3. stavak 1. točka 1. i
2. ove uredbe. Iz razloga navedenih u stavku 2. točke 3. ovog članka odluka
o prestanku važenja licence donosi se ako carinski otpremnik po isteku
roka u kojem mu je naređeno ne otkloni utvrđene nepravilnosti i nedostatke."

Članak 11.

Evidenciju o izdanim licencama vodi Ministarstvo financija.

Članak 12.

Inspekcijski nadzor nad primjenom odredaba ove uredbe obavljaju Ministarstvo
financija i Ministarstvo turizma i trgovine.

Članak 13.

Carinski otpremnici, koji su upisani u sudski registar za obavljanje
poslova međunarodnog otpremništva dužni su u roku šest mjeseci od dana
donošenja propisa iz članka 4. stavak 2. ove uredbe uskladiti uvjete poslovanja
s odredbama ove uredbe i podnijeti zahtjev za izdavanje licence.

Članak 14.

Nadležni ministar dužan je akt iz članka 4. stavak 2. ove uredbe donijeti
u roku od 45 dana od dana stupanja na snagu ove uredbe.

Članak 15.

Odredba članka 4. stavka 1. glede stručnog ispita djelatnika koji obavljaju
poslove u svezi sa carinjenjem robe ne odnosi se na djelatnike koji su
na dan stupanja na snagu ove uredbe obavljali u radnom odnosu najmanje
pet godina poslove i zadatke u svezi carinjenja robe ili imaju položen
stručni carinski ispit.

Članak 16.

Novčanom kaznom od 200.000 do 500.000 hrvatskih dinara kaznit će se
za prekršaj carinski otpremnik:

1. ako utvrdi ili naplati cijenu usluge protivno odredbi članka 7. ove
uredbe;

2. ako radno vrijeme ne uskladi s radnim vremenom nadležne carinarnice
odnosno carinske ispostave (članak 6.);

3. ako bez licence obavlja poslove iz članka 1. ove uredbe;

4. ako kod carinskog otpremnika poslove u svezi sa carinjenjem obavlja
djelatnik koji ne ispunjava uvjete iz članka 3. stavak 1. točka 2. ove
uredbe.

Za radnje iz stavka 1. ovog članka kaznit će se za prekršaj i odgovorna
osoba carinskog otpremnika novčanom kaznom u iznosu od 50.000 do 100.000
hrvatskih dinara. Iznosi novčanih kazni iz stavka 1. i 2. ovog članka revaloriziraju
se indeksom promjene tečaja hrvatskog dinara u odnosu prema DEM, po tečaju
Narodne banke Hrvatske, koji vrijedi na dan stupanja na snagu ove uredbe.

Članak 17.

Za prekršaj iz članka 16. stavak 1. točka 1. ove uredbe carinskom otpremniku
može se izreći mjera zabrane obavljanja poslova međunarodnog otpremništva
u svezi carinjenja robe. O izrečenoj mjeri iz stavka 1. ovog članka izvješćuje
se Ministarstvo financija - Carinska uprava Republike Hrvatske.

Članak 18.

Ova uredba stupa na snagu danom objave u "Narodnim novinama".

Klasa: 413-01/92-01/22

Urbroj : 5030112-92-1

Zagreb, 25. studenoga 1992.

Predsjednik

**Hrvoje Šarinić, v. r.**

Uredba, NN 79/1992-2062